
Palaikomojo gydymo ir slaugos paslaugos teikimo reikalavimų ir šios 
paslaugos apmokėjimo tvarkos aprašo 
priedas


DEMENCIJA SERGANČIŲ ASMENŲ SLAUGAI SKIRTO SKYRIAUS ĮRENGIMO REIKALAVIMAI


	1. Demencija sergančių asmenų slaugai skirtas skyrius (toliau – skyrius) naujai pastatytuose pastatuose turi būti įrengtas pirmame pastato aukšte, išskyrus tuos atvejus, kai demencija sergančių asmenų slaugai skiriamas visas atskiras pastatas arba skyrius įrengiamas senos statybos pastatuose (palatas draudžiama įrengti rūsiuose, pusrūsiuose (cokoliniuose aukštuose).
2. Skyriaus patalpos, įskaitant koridorių, turi būti suprojektuotos ir (ar) pažymėtos taip, kad asmenys lengvai jose orientuotųsi. Siekiant sumažinti demencija sergančių asmenų pasiklydimo riziką, skyrių rekomenduojama projektuoti žiediniu principu, kad asmenų judėjimas vyktų ratu ir asmenys lengvai rastų personalą. Skyriaus patalpos turi būti įrengtos pagal šiuos reikalavimus: 
2.1. kiekvienai patalpai priskirta neblizgi skiriamoji spalva, kad asmuo lengviau atpažintų patalpų paskirtį;	
2.2. patalpų sienų ir grindų spalvos skiriasi, jų susidūrimo riba – aiškiai matoma;
2.3. patalpų grindų danga neblizgi, neslidi, besiribojančių patalpų grindų danga nekontrastinga;
2.4. patalpose esantys baldai kontrastiškos sienoms ir grindims spalvos arba paryškintais kontūrais;
2.5. patalpos ir jose esantys daiktai pažymėti ženklais ir užrašais, žyminčiais patalpų ir daiktų paskirtį ir įspėjančiais apie pavojų;
2.6. patalpose esančiuose balduose nėra dūžtančio stiklo durų, aštrūs badų kampai yra paryškinti arba turi apsaugas;
2.7. langai yra su neišdaužiamais stiklais ir užraktais, patalpos apsaugotos nuo triukšmo;
2.8. rekomenduojama išėjimo (įėjimo) į skyrių duryse, lifto duryse ir kitų skyriaus patalpų, skirtų ne pacientams, duryse įrengti saugius užraktus, kad pacientai negalėtų jų atidaryti savavališkai;
2.9. rekomenduojama, kad palatose ar skyriaus patalpose esančių balkonų duryse būtų įrengti užraktai, o balkonuose įrengtos metalinės grotos.
3. Skyriuje turi būti įrengtos šios patalpos: 
3.1. atskiros palatos, atitinkančios šiuos reikalavimus:
3.1.1. minimalus plotas vienam asmeniui ne mažesnis kaip 9 kv. m;
3.1.2. palatoje yra langas;
3.1.3. kiekvienoje palatoje įrengtas tualetas ir vienas dušas ir (arba) vonia (toliau – higienos patalpos). Higienos patalpų plotas neįskaitomas į minimalaus ploto, tenkančio vienam asmeniui palatoje, plotą. Rekomenduojama higienos patalpas įrengti naudojant atsparią smūgiams (antivandalinę) įrangą, patekimą į higienos patalpas pritaikyti asmenims, kurie naudojasi judėjimo techninės pagalbos priemonėmis;
3.1.4. palatoje įrengtas pagalbos iškvietimo mygtukas;
3.1.5. palatoje yra sensorinis kilimėlis, fiksuojantis asmens išlipimą iš lovos ir sujungtas su pagalbos iškvietimo sistema, arba įrengti judesio davikliai, sujungti su personalo informavimo sistema;
3.1.6. palatoje yra demencija sergančiam asmeniui reikalingi tinkamos ir saugios būklės baldai ir inventorius, atsižvelgiant į asmens poreikius ir negalią; 
3.1.7. palatose įrengti lubiniai keltuvai, jeigu asmens sveikatos priežiūros įstaiga neturi mobiliųjų keltuvų;
3.1.8. palatos durų spalva kontrastinga sienų, grindų ir baldų spalvai, ant durų yra ženklas (pvz., paveikslėlis, nuotrauka ar pan.), leidžiantis asmeniui jas atpažinti, duryse rekomenduojama įrengti nedūžtančio stiklo langelį;
3.1.9. palatose naudojama kontrastingos spalvos patalynė (be rašto), kad būtų aiškiai apibrėžta miegojimo vieta. Patalynės, lovos užtiesalų spalva kontrastuoja su grindų spalva;
3.2. bent viena atskira palata demencija sergantiems asmenims, kuriems pasireiškia agresyvus, fiziškai žalojantis elgesys. Reikalavimai tokios palatos įrengimui:
3.2.1. palata yra minkštomis sienomis; 
3.2.2. palatoje įrengta individuali pagalbos iškvietimo sistema;
3.3. vienvietės palatos sudaro ne mažiau kaip 20 proc. visų skyriuje esančių palatų, bet turi būti ne mažiau kaip 1 vienvietė palata (į šį skaičių nepatenka 3.2 papunktyje nurodytos palatos);
3.4. valgomojo ir virtuvėlės patalpos, atitinkančios šiuos reikalavimus:
3.4.1. virtuvėlė ir valgomasis integruoti į užimtumo, laisvalaikio organizavimo patalpą (bendrąjį kambarį) (toliau – bendrasis kambarys);
3.4.2. virtuvėje yra viryklė, gartraukis ar viryklė su integruotu gartraukiu, plautuvė, šaldytuvas, spintelės, sukomplektuoti valgomieji indai ir stalo įrankiai; 
3.4.3. virtuvės įrenginiai ir inventorius yra techniškai tvarkingi; 
3.4.4. valgomajame yra stalas, kėdės bei sudarytos sąlygos kiekvienam asmeniui pavalgyti prie stalo; 
3.4.5. atsižvelgiant į asmens negalios pobūdį ir ypatumus ir siekiant išvengti asmenų susižalojimo galimybės, valgomieji indai ir stalo įrankiai turi būti saugūs, nelūžtantys ir nedužūs;
3.5. bendrasis kambarys, kuriame asmenys kartu leidžia laisvalaikį, užsiima bendra veikla, atitinkantis šiuos reikalavimus:
3.5.1. bendrajame kambaryje kiekvienam asmeniui sudaroma galimybė atsisėsti ar važiuoti su vežimėliu; 
3.5.2. bendrajame kambaryje asmenys gali nevaržomai judėti;
3.5.3. rekomenduojamas bendrosios patalpos plotas 100 kv. m, tačiau patalpa negali būti mažesnė nei 60 kv. m. Į bendrojo kambario plotą neįskaičiuojamas koridorių, holų plotas;
3.6. atskira (-os) negalios reikmenų ar techninių priemonių (neįgaliųjų vežimėliams, vaikštynėms ar pan.), tekstilės ir kito inventoriaus laikymo ir priežiūros patalpa (-os); 
3.7. higienos patalpos, atitinkančios Lietuvos higienos normoje HN 47-1:2020 „Asmens sveikatos priežiūros įstaigos: infekcijų kontrolės reikalavimai“, patvirtintoje Lietuvos Respublikos sveikatos apsaugos ministro 2012 m. spalio 19 d. įsakymu Nr. V-946 „Dėl Lietuvos higienos normos HN 47-1:2020 „Asmens sveikatos priežiūros įstaigos: infekcijų kontrolės reikalavimai“ patvirtinimo“, ir Lietuvos higienos normoje HN 47:2011 „Asmens sveikatos priežiūros įstaigos: bendrieji sveikatos saugos reikalavimai“, patvirtintoje Lietuvos Respublikos sveikatos apsaugos ministro 2011 m. liepos 29 d. įsakymu Nr. V-737 „Dėl Lietuvos higienos normos HN 47:2011 „Asmens sveikatos priežiūros įstaigos: bendrieji sveikatos saugos reikalavimai“ patvirtinimo“, nustatytus ir šiuos reikalavimus:
3.7.1. higienos patalpos pritaikytos asmenims su negalia, yra atlenkiama dušo kėdutė arba mobili dušo kėdutė, dušo zona atskiriama dušo užuolaidomis, dušo zona yra suformuota įgilinant vientisą grindų plotą;
3.7.2. higienos patalpos yra ne mažesnės nei 6 kv. m;
3.7.3. higienos patalpų grindų paviršius yra neslidus;
3.7.4. higienos patalpose yra įrengti lubiniai keltuvai, jei asmens sveikatos priežiūros įstaiga neturi mobiliųjų keltuvų;
[bookmark: _GoBack]3.7.5. asmeniui užtikrinta, kad skyriuje esančios higienos patalpos yra lengvai ir greitai pasiekiamos, patogios naudotis, garantuojančios privatumą ir saugumą; 
3.7.6. higienos patalpose rekomenduojama įrengti iš išorės atrakinamas duris.
3.8. atskira patalpa aplinkos (patalpų, daiktų, įrenginių) paviršių valymo ir dezinfekcijos priemonėms arba šios priemonės turi būti laikomos tam skirtoje kitos patalpos, kurioje nesilanko demencija sergantys asmenys, zonoje ir (ar) spintoje;
3.9. nusiraminimo erdvė (sensorinis kambarys);
3.10. procedūrų kabinetas.



TAR pastaba: Aprašo priedas taikomas palaikomojo gydymo ir slaugos paslaugą teikiančių asmens sveikatos priežiūros įstaigų pastatams ir patalpoms, kuriose teikiamos demencija sergančių pacientų slaugos paslaugos (toliau – ASPĮ demencija sergančių pacientų slaugos patalpos), kurių rekonstravimo ar kapitalinio remonto projektavimo darbų rangos sutartis pasirašoma po šio įsakymo įsigaliojimo, taip pat naujai statomoms ASPĮ demencija sergančių pacientų slaugos patalpoms, kurių projektavimo darbų rangos sutartis pasirašoma po 2024-03-06 įsakymo Nr. V-295 įsigaliojimo (2024-03-07), o kitoms ASPĮ demencija sergančių pacientų slaugos patalpoms – nuo 2030 m. sausio 1 d.



